ราคาทองคำปิดร่วงกว่า 6 ดอลล์ หลังเฟดส่งสัญญาณขึ้นดบ
สัญญาทองคำตลาดนิวยอร์กปิดร่วงลงเมื่อคืนนี้ (15 ก.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดมีแนวโน้มปรับขึ้นอัตราดอกเบี้ยในปีนี้
16 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 6.1 ดอลลาร์ หรือ 0.53% ปิดวานนี้ (15 ก.ค.) ที่ 1,147.40 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 26.7 เซนต์ ปิดที่ 15.048 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 6.7 ดอลลาร์ ปิดที่ 1,021.70 ดอลลาร์/ออนซ์ และสัญญาพัลลาเดียมส่งมอบเดือนก.ย.ปรับลง 14.20 ดอลลาร์ ปิดที่ 642.90 ดอลลาร์/ออนซ์
สัญญาทองคำร่วงลงหลังจากนางเยลเลน ประธานเฟดได้แถลงต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้ว่า เฟดมีแนวโน้มปรับขึ้นอัตราดอกเบี้ยในปีนี้ โดยนางเยลเลนคาดว่า ตลาดแรงงานจะฟื้นตัวขึ้น และแม้เศรษฐกิจของกรีซและประเทศอื่นๆยังไร้เสถียรภาพ แต่ก็จะไม่ส่งผลกระทบต่อเศรษฐกิจสหรัฐ
นอกจากนี้ สัญญาน้ำมันทองคำยังได้รับแรงกดดันจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับขึ้น 0.57% แตะที่ 97.16% เมื่อคืนนี้ ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ